钦定古今图书集成/明伦汇编/人事典/第041卷 > 《礼记》 > 《杂记》
## 钦定古今图书集成/明伦汇编/人事典/第041卷 > 《礼记》 > 《杂记》

卒哭而讳：“王父母、兄弟、世父、叔父、姑、姊妹、子与父同
讳。”

〈注〉卒哭以前，犹以生礼事之，故不讳其名。卒哭后，则事以鬼道，故讳其名而不称也。此专言父之所讳，则子亦不敢不讳，故曰“子与父同讳”也。父之祖父母、伯父、叔父及姑等于己，小功以下，本不合讳，但以父之所讳，己亦从而讳也。若父之兄弟姊妹，己自当讳，不以从父而讳也。又按：“不逮事父母”则不讳，王父母谓庶人。此所言以父是士，故从而讳

也

母之讳：“宫中讳。”妻之讳，不举诸其侧。与从祖昆弟同
名则讳。

〈注〉“母为其亲讳”，则子于一宫之中亦为之讳。“妻为其亲讳”，则夫亦不得称其辞。于妻之左右，非宫中、非其侧，则固可称矣。若母与妻所讳者，适与己从祖昆弟之名同，则虽他所亦讳之也。

又

过而举君之讳，则起。与君之讳同，则称“字。”